[{"text_idx": "#000001", "text": "Sukaldean bere saltsan aurkitzen da Xeberiano Intxausti segurarra. Ba dira 25 urte ostiralero-ostiralero, lagun artean, Zopajale elkartean afaria egiten dutela. Beti bera sukaldari. \u00abElkartea ireki genuenean, duela 35-36 urte hasi nintzen sukaldean, aurretik astirik ez nuen hartzen\u00bb. Betiko platerak prestatzen ditu, baina bat aipatzekotan \u00abbarazki menestrak arrakasta handia izaten du\u00bb. Orain dela gutxi Goierriko erretiratu etxeen arteko marmitako lehiaketa irabazi du Nieves Gerrikorekin batera. Goizero hamar kilometro ibili ondoren baratzean aritzen da Intxasuti. \u00abOrdu asko pasatzen ditut Urnausin daukadan baratzean\u00bb. Denetik lantzen du eta aurten uda beroa izan bada ere \u00abpatata eta tipula ederrak jaso ditut. Esparragoak ere jasotzen ditut\u00bb."}]